Théâtre de l'Opéra
Théâtre de l'Opéra, navn på flere teatre i Paris bestemt til opførelse af musikdramatiske værker (opera og ballet). Institutionen blev grundlagt 1669 som Académie royale de musique. Den berømte bygning, populært kaldet "Pariseroperaen", skyldes Charles Garnier; den blev indviet i 1875 og husede Théâtre National de l'Opéra, indtil den 1989 afløstes som Frankrigs betydeligste nationale operascene af Opéra de la Bastille. Siden 1939 har operaen fælles administration med Théâtre de l'Opéra-Comique, der blev oprettet 1715 specielt til opførelse af syngespil. Dette teater har ligeledes haft til huse i forskellige bygninger i Paris.